Document ID: 32012R0446

ДЕЛЕГИРАН РЕГЛАМЕНТ (ЕС) № 446/2012 НА КОМИСИЯТА
от 21 март 2012 година
за допълнение на Регламент (ЕО) № 1060/2009 на Европейския парламент и на Съвета по отношение на регулаторните технически стандарти за съдържанието и формата на периодичните отчети с данни за рейтингите, които агенциите за кредитен рейтинг трябва да предават на Европейския орган за ценни книжа и пазари
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1060/2009 на Европейския парламент и на Съвета от 16 септември 2009 година относно агенциите за кредитен рейтинг (1), и по-специално член 21, параграф 4, буква д) от него,
като има предвид, че:
(1)
С член 21, параграф 4, буква д) от Регламент (ЕО) № 1060/2009 от Европейския орган за ценни книжа и пазари (ЕОЦКП) се изисква до 2 януари 2012 г. да представи за одобрение от Комисията проекти на регулаторни технически стандарти относно съдържанието и формата на отчетите с данни за рейтингите, които агенциите за кредитен рейтинг следва периодично да предават на ЕОЦКП. Целта на това периодично отчитане е да се осигури възможност на ЕОЦКП да изпълнява задълженията си по текущия надзор върху агенциите за кредитен рейтинг съгласно член 21, параграф 1 от посочения регламент.
(2)
С представянето на данни за рейтингите на ЕОЦКП следва да се осигури възможността да упражнява строг надзор върху поведението и дейностите на агенциите за кредитен рейтинг, за да може да реагира своевременно при действително или потенциално неспазване на изискванията на Регламент (ЕО) № 1060/2009. Затова по принцип данните за рейтингите следва да бъдат представяни на ЕОЦКП ежемесечно. Все пак за да се осигури съразмерност на изискванията, на агенциите за кредитен рейтинг, които имат по-малко от 50 служители и които не са част от група, следва да се разреши да представят данни за рейтингите на всеки два месеца вместо ежемесечно. ЕОЦКП следва обаче да има правото да изисква от тези агенции за кредитен рейтинг да представят данни веднъж месечно с оглед на броя и вида на определяните от тях рейтинги, включително сложността на анализите на кредитоспособността, значението на оценяваните инструменти или емитенти и въпроса, дали рейтингите могат да бъдат използвани за цели като тези на Директива 2006/48/ЕО на Европейския парламент и на Съвета (2).
(3)
Представяните данни следва да бъдат в стандартен формат, за да може ЕОЦКП да получава и обработва отчетите автоматично в своите вътрешни системи. Във връзка с техническия напредък може да се наложи някои техническия указания за отчитането, свързани с предаването и формата на файловете, които агенциите за кредитен рейтинг трябва да изпращат, да бъдат осъвременявани и представяни от ЕОЦКП чрез специални съобщения или насоки.
(4)
За да се осигури представяне на пълни и верни данни за рейтингите и за да се вземе предвид по-нататъшното развитие на финансовите пазари, е важно на агенциите за кредитен рейтинг да се осигури възможност да разработят подходящи системи и процедури съгласно техническите спецификации, предоставени от ЕОЦКП. За тази цел настоящият регламент следва да влезе в сила едва шест месеца след публикуването му. Дотогава агенциите за кредитен рейтинг следва да представят периодично данни за рейтингите съгласно действащите насоки, издадени от Европейския комитет на регулаторите на ценни книжа.
(5)
Агенциите за кредитен рейтинг, които са част от група, следва да имат правото да представят на ЕОЦКП данните за определяните от тях рейтинги поотделно или да упълномощят една от другите агенции в групата да предава данните от името на всички членове на групата, за които важат изискванията за отчитане.
(6)
Настоящият регламент е изготвен въз основа на проектите на регулаторните технически стандарти, които ЕОЦКП е представил на Комисията, в съответствие с член 10 от Регламент (ЕС) № 1095/2010 на Европейския парламент и на Съвета (3).
(7)
ЕОЦКП проведе открити обществени консултации по проектите на регулаторните технически стандарти, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от сектора на ценните книжа и пазарите, създадена съгласно член 37 от Регламент (ЕС) № 1095/2010,
ПРИЕ НАСТОЯЩИЯ РЕГЛАМЕНТ:
Член 1
Предмет
С настоящия регламент се определят съдържанието и форматът на периодичните отчети с данни за рейтингите, които трябва да бъдат изисквани от агенциите за кредитен рейтинг за целите на текущия надзор от Европейския орган за ценни книжа и пазари (ЕОЦКП) съгласно член 21, параграф 4, буква д) от Регламент (ЕО) № 1060/2009.
Член 2
Принципи на отчитането
1. Агенциите за кредитен рейтинг изпълняват изискванията по настоящия регламент и отговарят за точността и пълнотата на данните, които представят на ЕОЦКП.
2. Агенциите за кредитен рейтинг, които са част от група агенции за кредитен рейтинг, могат да упълномощят един от членовете на групата да предава изискваните по настоящия регламент отчети от свое име и от името на другите членове на групата. В представяните на ЕОЦКП данни се посочват всички агенции за кредитен рейтинг, от чието име е предаден отчетът.
3. Отчетите по настоящия регламент се предават веднъж месечно и съдържат данни за рейтингите за предходния календарен месец.
4. Агенциите за кредитен рейтинг, които имат по-малко от 50 служители и които не са част от група агенции за кредитен рейтинг, могат да предават отчети веднъж на два месеца, като представят с тях данни за рейтингите за предходните два месеца, освен ако ЕОЦКП уведоми съответната агенция за кредитен рейтинг, че изисква тя да предава отчети всеки месец с оглед на естеството, сложността и обхвата на присъжданите от нея кредитни рейтинги.
5. Отчетите се предават на ЕОЦКП в срок от петнадесет дни от края на периода, за който се отнасят.
6. Агенциите за кредитен рейтинг незабавно уведомяват ЕОЦКП, ако възникнат извънредни обстоятелства, които могат да доведат временно до невъзможност за предаване или до закъснение при предаването на отчетите им по настоящия регламент.
Член 3
Данни, които трябва да бъдат представяни
1. В края на първия отчетен период всяка агенция за кредитен рейтинг включва в отчета си до ЕОЦКП качествените данни по таблица 1 от приложението. Когато тези данни се променят по време на следващ отчетен период, новите данни се представят на ЕОЦКП.
2. Агенциите за кредитен рейтинг представят данните по таблица 2 от приложението за всяко извършвано от тях действие, указано в таблицата, и за всеки кредитен рейтинг, свързан със съответното действие. Действията, за които трябва да бъдат представяни данни, се отнасят до кредитните рейтинги, присъдени или одобрени от агенцията за кредитен рейтинг.
3. Ако по време на отчетния период не са извършени действия по таблица 2, агенцията за кредитен рейтинг не е длъжна да уведомява за това.
4. Данните по таблица 1 от приложението и данните по таблица 2 от приложението се предават на ЕОЦКП в отделни файлове. Качествените данни по таблица 1 се предават преди данните по таблица 2.
Член 4
Видове рейтинги
1. Всяка агенция за кредитен рейтинг разпределя рейтингите, за които трябва да представя данни, по следните видове:
а)
рейтинги на предприятия;
б)
рейтинги на структурирани финансови инструменти;
в)
рейтинги на държави и субекти от публичния сектор;
г)
рейтинги на обезпечени облигации;
2. За целите на параграф 1 „рейтинги на структурирани финансови инструменти“ са рейтингите на финансови инструменти или други активи, получени в резултат на секюритизационна трансакция или схема съгласно член 4, точка 36 от Директива 2006/48/ЕО.
Когато представят данни за рейтингите на структурирани финансови инструменти, агенциите за кредитен рейтинг разпределят рейтингите по следните класове активи:
а)
Обезпечени с активи ценни книжа. Този клас активи включва заеми за покупка на пътни превозни средства, плавателни средства или въздухоплавателни средства, студентски заеми, потребителски заеми, заеми за лечение, заеми за покупка на модулни жилища, заеми за производство на филми, заеми за предприятия за комунални услуги, вземане на оборудване на лизинг, вземания по кредитни карти, запорирани активи във връзка с данъчни задължения, необслужвани заеми, обвързани със заеми дългови ценни книжа, заеми за покупка на туристически каравани, търговски вземания.
б)
Ценни книжа, обезпечени с ипотека върху жилищни имоти. Този клас активи включва нискорискови и високорискови ценни книжа, обезпечени с ипотека върху жилищни имоти, както и заеми, обезпечени с втора по ред ипотека.
в)
Ценни книги, обезпечени с ипотека върху недвижими имоти с търговско предназначение. Този клас активи включва заеми, обезпечени с ипотека върху търговски обекти или административни помещения, заеми за болници, домове за специални грижи, складове, заеми за хотели, институции за допълнително медицинско обслужване, индустриални заеми, многофамилни жилищни имоти.
г)
Обезпечени дългови задължения. Този клас активи включва обезпечени заемни задължения, обезпечени облигационни задължения, обезпечени синтетични задължения, обезпечени дългови задължения с един транш, обезпечени фондови задължения, обезпечени дългови задължения по обезпечени с активи ценни книжа, обезпечени дългови задължения по обезпечени дългови задължения.
д)
Обезпечени с активи търговски ценни книжа.
е)
Други структурирани финансови инструменти, които не са включени в предходните класове активи, в т.ч. структурирани обезпечени облигации, структурирани инвестиционни фондове, обвързани със застраховки ценни книжа и дружества за деривативни продукти.
3. „Рейтинги на обезпечени облигации“ са рейтингите на обезпечени облигации, които не са включени в класовете активи, отнасящи се до рейтингите на структурираните финансови инструменти по параграф 2.
Член 5
Процедури за отчитане
1. Агенциите за кредитен рейтинг предават файловете с данните, съобразени със съответните XML схеми, предоставени от ЕОЦКП, и в съответствие със системата за отчитане, установена от ЕОЦКП. Те наименуват файловете съгласно правилата за наименуване, дадени от ЕОЦКП.
2. Агенциите за кредитен рейтинг съхраняват изпратените до ЕОЦКП и получени от нея файлове в електронен формат за срок от най-малко пет години. Тези файлове се представят на ЕОЦКП при поискване.
3. Когато дадена агенция за кредитен рейтинг открие фактически грешки в представените от нея данни, тя анулира предадените данни и представя нови.
4. За да анулира определени данни, агенцията за кредитен рейтинг изпраща на ЕОЦКП файл, съдържащ полетата по таблица 3 от приложението. След като първоначално предадените данни са анулирани, агенцията за кредитен рейтинг изпраща новите данни във файл, съдържащ полетата по таблица 1 или таблица 2 според случая.
Член 6
Влизане в сила
Настоящият регламент влиза в сила шест месеца след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 март 2012 година.

Labels: 4
19
10
12
15